<classify> SERIKALI imeandaa marekebisho ya Sheria ya Urejeshwaji wa Mali Zitokanazo na Uhalifu, yanayopendekeza wahalifu watakaokutwa na mali hizo, kunyanganywa ikiwa ni njia mojawapo ya kuwazuia wasiendelee kutenda makosa kwa kuzitumia.Aidha, kuna pendekezo la kufanyika marekebisho ya vifungu vya sheria ili kujumuisha makosa ya dawa za kulevya katika orodha ya makosa ambayo mahakama inaweza kuamuru mtuhumiwa aendelee kushikiliwa.Pia makosa mengine yanayoendana na mapendekezo ya marekebisho ya sheria hiyo ni makosa ya dawa za kulevya, usafirishaji haramu wa binadamu, rushwa na utakatishaji fedha.Mapendekezo hayo yamo katika Muswada wa Sheria wa Mabadiliko ya Sheria Mbalimbali Namba 2 wa Mwaka 20018, ambao ulisomwa kwa mara ya kwanza Juni 29, mwaka huu bungeni. Unatarajiwa kusomwa kwa mara ya pili na ya tatu katika Mkutano wa Bunge unaoanza jijini Dodoma Septemba 4, mwaka huu.Kwa sasa, wadau wanatoa maoni yao katika kamati mahsusi ya Bunge ili yawasilishwe kwa pamoja na yajadiliwe na kamati husika kabla ya kujadiliwa bungeni.Muswada huo unapendekeza marekebisho katika sheria 13 ikiwemo Sheria ya Mapato ya Uhalifu Sura ya 256 na Sheria ya Kuzuia na Kupambana na Rushwa Sura ya 329. Sheria hiyo ya mapato ya uhalifu ambayo iko sehemu ya 13 inapendekeza marekebisho katika kifungu chake cha tatu ili kupanua maana ya neno Kosa kubwa serious offence.Marekebisho hayo yanalenga kutumika, siyo tu kwenye sheria hiyo, bali kutumika pia katika makosa mengine yote makubwa yanayozalisha kipato.Kwa mujibu wa mapendekezo ya muswada huo, tafsiri ya sasa haijumuishi makosa yote ya jinai ambayo yanaweza kusababisha faida, kama vile makosa yahusuyo wanyamapori na makosa ya kodi.Mapendekezo mengine katika sheria hiyo ni kuongezwa kwa vifungu vipya vya 31B na 31C ili kuviwezesha vyombo vya uchunguzi, kupata taarifa inayoweza kusaidia uchunguzi.Marekebisho haya yanalenga kuzuia utoaji wa taarifa ambazo zinaweza kuathiri uchunguzi wa mali itokanayo na uhalifu, Marekebisho ya kifungu cha 38 kifungu kidogo cha 1, yanalenga kumpa mamlaka Mkurugenzi wa Mashitaka kuwasilisha mahakamani maombi ya upande mmoja kwa lengo la kukamata mali iliyopatikana kwa njia za uhalifu na ambayo iko hatarini kupotea au kuharibiwa, ilieleza sehemu ya 13 ya muswada huo.Sehemu hiyo pia inapendekeza kurekebishwa katika kifungu cha 38 ili kuongeza kifungu kidogo cha 6 kitakachoiwezesha mahakama kutoa amri ya kutaifishwa au kuuzwa kwa awali mali iliyokamatwa na ambayo inaharibika mapema au ile ambayo utunzaji wake ni wa gharama.Katika sehemu ya tatu, inapendekeza kurekebisha Sheria ya Mwenendo wa Makosa ya Jinai Sura ya 20 kwa kujumuisha maendeleo ya kiteknolojia kwa lengo la kutoa ulinzi mkubwa kwa mashahidi wakati wa usikilizwaji wa kesi za jinai.Aidha, marekebisho hayo yanalenga kuboresha vigezo vitakavyopelekea kuuengua ushahidi unaopatikana kwa ukiukaji wa taratibu za kisheria.Vile vile, marekebisho yanayopendekezwa katika kifungu cha 57 yanalenga kuongeza vifungu vinavyoweza kuruhusu maofisa wa uchunguzi kurekodi mahojiano kwa kutumia vifaa vya sauti au digitali.Kifungu cha 73 kinapendekezwa kurekebishwa kwa kujumuisha makosa ya dawa za kulevya katika orodha ya makosa ambayo mahakama inaweza kuamuru mtuhumiwa aendelee kushikiliwa.Kwa mujibu wa muswada, marekebisho hayo yana lengo la kuviwezesha vyombo vya uchunguzi kutekeleza majukumu yao kwa ufanisi.Aidha, sehemu ya nne ya muswada huo, inapendekeza kufuta Kifungu cha 9 na kurekebisha Kifungu cha 162 cha Sheria ya Urejeshwaji Wahalifu Sura ya 368, kwa nia ya kuondoa urasimu usiohitajika katika kushughulika na maombi ya kuwarejesha wahalifu kwenye nchi walikotendea makosa kwa lengo la kuimarisha mahusiano ya kimataifa na kidiplomasia katika masuala ya jinai.Mapendekezo haya yana nia ya kumpa fursa Waziri mwenye dhamana kushughulikia maombi ya namna hii bila kufungwa na masharti ya siku 15 yaliyopo kwenye sheria baada ya mahakama kuamuru mtuhumiwa huyo kuwekwa kizuizini kusubiria amri ya Waziri ya kumrejesha, ilieleza sehemu ya muswada huo.Aidha, mapendekezo katika sehemu ya 12 yanalenga kurekebisha kifungu cha 34 cha Sheria ya Ugaidi ili kumlinda shahidi na kuweka masharti ya matumizi ya teknolojia katika uendeshaji wa kesi za ugaidi.Katika Sheria ya Kuzuia na Kupambana na Rushwa, marekebisho yanalenga kuondoa maneno Mwanasheria Mkuu wa Serikali katika kifungu cha 34 na badala yake kumuweka Mkurugenzi wa Mashtaka.Marekebisho hayo yanatokana na mabadiliko ya muundo wa Ofisi ya Mwanasheria Mkuu wa Serikali. Sheria zingine ambazo zinaguswa na mapendekezo ya marekebisho hayo ni Sheria ya Kabidhi Wasii Mkuu Sura ya 27, Sheria ya Mwenendo wa Makosa ya Jinai Sura ya 20, Sheria ya Kubadilishana Wafungwa Sura ya 368, Sheria ya Tafsiri ya Sheria Sura ya 1, Sheria ya Ukomo Sura ya 89 na Sheria ya Tume ya Kurekebisha Sheria Sura ya 171.Mapendekezo mengine ni katika Sheria ya Mashirikiano Katika Masuala ya Jinai Sura ya 254, Sheria ya Ofisi ya Taifa ya Mashtaka Sura ya 430, Sheria ya Ofisi ya Mwanasheria Mkuu wa Serikali Utekelezaji wa Majukumu yake Sura ya 268, Sheria ya Kuzuia Ugaidi Sura ya 19 na Sheria ya Chama cha Wanasheria wa Tanganyika Sura ya 307.Kwa upande wa Muswada wa Mabadiliko ya Sheria Namba 3 ya Mwaka 2018, unalenga kufanya marekebisho kwenye sheria sita zikiwemo Sheria ya Takwimu Sura ya 351 na Sheria ya Mamlaka ya Rufaa Sura ya 141.Madhumuni ya marekebisho ya sheria hizo ni kuondoa upungufu, uliobainika katika utekelezaji wa baadhi ya masharti yaliyomo katika sheria hizo, kuziwezesha sheria kuendana na mabadiliko ya kiteknolojia, kisiasa na kiuchumi. Sehemu ya 7 ya muswada huo, pamoja na mambo mengine, inapendekeza kufanyika marekebisho kwenye Sheria ya Takwimu Sura ya 351, kwa kufuta cheo cha Mkurugenzi Mkuu na badala yake kuweka cheo cha Mtakwimu Mkuu.Mabadiliko hayo yatamfanya kiongozi huyo kuwa Mkuu wa Ofisi ya Taifa ya Takwimu na Mshauri Mkuu wa Serikali katika masuala ya takwimu.Marekebisho mengine katika sheria hiyo ni kuongeza kifungu kipya cha 24A kinachohusu usambazaji wa taarifa rasmi za takwimu.Katika sheria ya sasa, hakuna masharti yanayomtaka mtu kupata idhini ya Ofisi ya Taifa ya Takwimu kabla ya kusambaza taarifa rasmi za takwimu.Aidha, kuhusu marekebisho kwenye sehemu ya pili ya marekebisho ya Sheria ya Mamlaka ya Rufaa Sura ya 141, ambayo pamoja na mambo mengine, yanaitaka Mahakama ya Rufaa kutumia njia mbadala ili haki itendeke kabla ya kukataa shauri kwa kuzingatia masharti ya ufundi.Sheria zingine zinazopendekezwa kufanyiwa marekebisho katika muswada huo ni Sheria ya Mwenendo wa Mashauri ya Madai Sura ya 33, Sheria ya Mahakama ya Migogoro ya Ardhi Sura ya 216.  <topic>: KITAIFA 